KOMISIJOS REGLAMENTAS (EB) Nr. 797/2009
2009 m. rugsėjo 1 d.
kuriuo nukrypstama nuo Reglamento (EB) Nr. 1580/2007, nustatančio Tarybos reglamentų (EB) Nr. 2200/96, (EB) Nr. 2201/96 ir (EB) Nr. 1182/2007 įgyvendinimo vaisių ir daržovių sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendrą bendro žemės ūkio rinkų organizavimo reglamentą“) (1), ypač į jo 103h ir 127 straipsnius kartu su 4 straipsniu,
kadangi:
(1)
Komisijos reglamentu (EB) Nr. 1580/2007 (2) nustatytos išsamios taisyklės, susijusios su vaisių ir daržovių sektoriaus gamintojų organizacijomis.
(2)
Pagal Reglamento (EB) Nr. 1580/2007 66 straipsnio 3 dalį kompetentinga institucija sprendimus dėl prašymų leisti pakeisti ateinančių metų veiklos programas priima vėliausiai iki gruodžio 15 d. Tačiau esant tinkamai pagrįstoms priežastims, sprendimo priėmimą valstybės narės gali atidėti iki kitų metų sausio 20 d.
(3)
Laikydamosi Reglamento (EB) Nr. 1580/2007 57 straipsnio 1 dalies nuostatų, valstybės narės turėtų nustatyti nacionalinės strategijos bendrąją struktūrą ir turinį pagal to reglamento VII priede pateiktas išsamias rekomendacijas. Iki 2009 m. sausio 1 d. valstybės narės galėjo savo nuožiūra nustatyti nacionalinių strategijų bendrąją struktūrą ir turinį.
(4)
Kai kurioms valstybėms narėms nustatant savo nacionalinę strategiją kilo tam tikrų sunkumų, be kita ko ir dėl to, kad jos turėjo tartis su regioniniais suinteresuotaisiais subjektais. Dėl sudėtingų veiklos programų keitimo nuostatų kai kurios valstybės narės taip pat vėlavo priimti sprendimus dėl prašymų leisti pakeisti veiklos programas.
(5)
Kad valstybės narės turėtų daugiau laiko priimti tokius sprendimus, taikant laikiną ir išimtinę priemonę joms turėtų būti leista vėliausiai iki 2009 m. spalio 15 d. atidėti sprendimų dėl 2009 m. vykdytų veiklos programų pakeitimo priėmimą, jei dėl tokių veiklos programų buvo kreiptasi laikantis Reglamento (EB) Nr. 1580/2007 66 straipsnio 1 dalyje nustatyto termino.
(6)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1580/2007 66 straipsnio 3 dalies antros pastraipos, sprendimą dėl 2009 m. vykdytų veiklos programų pakeitimo valstybės narės gali priimti vėliausiai iki 2009 m. spalio 15 d. dėl tų gamintojų organizacijų, kurios prašymą leisti pakeisti jų veiklos programas pateikė laikydamosi to reglamento 66 straipsnio 1 dalyje nustatyto termino. Toks sprendimas priimamas tik jei yra tinkamai pagrįstų priežasčių. Sprendimu dėl patvirtinimo gali būti numatyta, kad išlaidos finansavimo reikalavimus atitinka nuo 2009 m. sausio 1 d.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis nustoja galioti 2009 m. spalio 15 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugsėjo 1 d.